**Kenneth Greve** (s. 11. elokuuta 1968 Kööpenhamina, Tanska) on tanskalainen balettitanssija, koreografi ja balettimestari. Hän toimi Suomen Kansallisbaletin johtajana vuosina 2008–2018.

Ura
---

Greve opiskeli Tanskan kuninkaallisen teatterin balettikoulussa vuodesta 1976*lähde?* ja School of American Balletissa. Hän oli tanssijana New York City Balletissa, Pariisin oopperassa, Stuttgartin baletissa ja Wienin valtionoopperassa. Greve oli Tanskan kuninkaallisen balettin ensitanssija vuosina 1992–2008.

### Suomen Kansallisbaletti 2008–2018

Greve aloitti Suomen Kansallisbaletin taiteellisena johtajana vuonna 2008. Kansallisoopperan säätiön hallitus perusteli valintaansa Greven vahvalla klassisen baletin tuntemuksella ja kokemuksella nykytanssista sekä Greven erinomaisilla kansainvälisillä kontaktiverkostoilla.

Greven alun perin Prahan baletille tekemänsä versio *Joutsenlammesta* esitettiin Kansallisbaletissa syksyllä 2009. Vuonna 2010 Kansallisbaletissa ensi-iltansa sai Greven luoma baletti *Scheherazade*. Samana vuonna osa Kansallisbaletin tanssijoista kritisoi Ylen jutussa Greveä tanssijoiden ylikuormittamisesta. Jutun tanssijat kertoivat tanssijoiden sairaslomapäivien kaksinkertaistuneen vuotta aiemmasta. He kuvailivat Greven johtamistyyliä mielivaltaisena ja oikukkaana. Kansallisoopperan ja -baletin silloinen pääjohtaja Päivi Kärkkäinen kertoi puhuneensa Greven kanssa hänen johtamistyylistään.

Vuonna 2012 ensi-iltansa sai Greven luoma kokoillan baletti *Lumikuningatar*, joka oli sekä yleisö- että arvostelumenestys. Se oli vuosikymmeniin ensimmäinen Suomen Kansallisbaletille tehty kotimainen kokoillan balettiteos.

Vuonna 2013 Greven sopimusta taiteellisena johtajana jatkettiin vuoteen 2018. Kansallisoopperan säätiön hallituksen mukaan Greven kaudella yleisön kiinnostus balettia kohtaan oli pysynyt korkealla ja Kansallisbaletin taiteellinen taso oli noussut.

Häirintäkohu Kansallisbaletissa
-------------------------------

Maaliskuussa 2018 seitsemän Kansallisbaletin tanssijaa kertoi *Helsingin Sanomien* jutussa Greven epäasiallisesta käytöksestä. Tanssijat syyttivät Greveä jo vuosia jatkuneesta kiusaamisesta, manipuloinnista, koskettelusta ja seksuaalista häirinnästä. Greve vapautettiin esimiestehtävistä 26. maaliskuuta 2018, mutta jatkoi kuitenkin johtajana kautensa loppuun 31. heinäkuuta 2018 asti. Greven 10-vuotisen kauden kunniaksi suunniteltu jäähyväisgaala "Kiitoksin, Kenneth" sai uuden nimen "Tanssin tähden", eikä Greveä eikä hänen koreografioitaan esitetty gaalassa. Ruotsalainen Madeleine Onne aloitti Greven seuraajana Kansallisbaletin johtajana elokuussa 2018.

Myöhemmin kaikki hänen koreografiansa poistettiin ohjelmistosta Greven käytöksen ja siitä koituneiden seurauksien vuoksi.

Yksityiselämä
-------------

Greve on naimisissa ranskalaisen balettitanssija Marie-Pierren kanssa ja heillä on kaksi lasta.

Lähteet
-------

1. ↑  Karjalainen, Marketta: Kenneth Greve saa jatkaa *Helsingin Uutiset*.  21.02.2013.  Arkistoitu 4.10.2015. Viitattu 1.7.2014.
2. ↑  Kenneth Greve – Baletin taiteellinen johtaja Suomen kansallisooppera.  Arkistoitu 19.12.2014. Viitattu 15.11.2014.
3. ↑  Kansallisbaletti sai taiteellisen johtajan Tanskasta *Yle*.  14.11.2007. Viitattu 16.11.2020.
4. ↑  Vainio, Emma: Kenneth Greve tuo Joutsenlampi-versionsa Kansallisoopperaan *Yle*.  17.4.2009. Viitattu 4.7.2014.
5. ↑  Veren häät ja Scheherazade Suomen Kansallisbaletin syksyn ensi-illassa *Suomen Kansallisooppera*.  12.10.2010.  Arkistoitu 14.7.2014. Viitattu 4.7.2014.
6. ↑  Aromaa, Jonni: Työilmapiiri Suomen Kansallisbaletissa on kiristynyt  12.5.2010. Yle. Viitattu 6.11.2020.
7. ↑  Kansallisbaletin Lumikuningattarelle kuusi lisäesitystä *Turun Sanomat*.  28.11.2012. Viitattu 4.7.2014.
8. ↑  Puukka, Päivi: Lumikuningatar-baletissa peikotkin saunovat *Yle*.  21.11.2012. Viitattu 16.11.2020.
9. ↑  Yle Helsinki: Greve jatkaa taiteellisena johtajana *Yle*.  21.2.2013. Viitattu 16.2.2020.
10. ↑  Hallamaa, Laura: Kiusaamista, manipulointia, koskettelua ja seksuaalista häirintää – balettijohtaja Kenneth Greven asiaton käytös jatkui vuosia ja siitä vaiettiin, kertovat tanssijat HS:lle  26.3.2018. Helsingin Sanomat. Viitattu 6.11.2020.
11. ↑  Mattila, Mattias: Kansallisbaletin johtaja Kenneth Greve vapautettu esimiestehtävistä epäasiallisen käytöksen vuoksi – jatkaa kautensa loppuun *Yle*.  26.3.2018. Viitattu 26.3.2018.
12. ↑  Jussi Mankkinen: Kansallisoopperan pääjohtaja Greve-kohusta: "Nyt on parempi rauhoittaa tilanne" *Ylen uutiset*.  26.3.2018. Viitattu 26.3.2018.
13. ↑  Somerpuro, Tiina: Kenneth Greve häivytettiin Kansallisbaletin kevätgaalasta – hyllytetyn johtajan koreografioita ei esitetä, gaalan nimi muuttui *aamulehti.fi*.  27.4.2018. Viitattu 8.1.2019.
14. ↑  Kulttuurialan häirintäselvitykset ulottuivat jo Kansallisbalettiin – taiteellinen johtaja vapautettiin esimiestehtävistä *Päivän lehti*.  26.3.2018. Viitattu 16.11.2020.
15. ↑  
 #uutisvahti
16. ↑  Kansallisbaletin ex-johtaja Kenneth Greve: "Seuraavaksi kunnostan linnan Ranskassa" *Kotiliesi*.  maaliskuu 2018. Viitattu 16.11.2020.

  


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Tšekki

 |

 |